text: Sviatky sú za rohom a slávnostne vyzerajúce sladkosti striehnu na každom rohu. Správny čokoholik samozrejme nepotrebuje práve tento sviatok na to, aby si zamaškrtil – každý deň môže byť sviatok :D Ak si ale náhodou strážite líniu, môžete svoje telo rozmaznať aspoň týmto sladkým voňavým pílingom. V opačnom prípade zoberte do kúpeľne s týmto pílingom aj kúsok čokolády, či horúceho kakaa.
  V zime trpíme nedostatkom slnka a preto sa cítime unavenejší a občas aj podráždenejší. Čokoláda vám vylepší náladu (a spríjemní kúpeľ) a omamná vôňa kakaa a vanilky vám opäť vyčarí úsmev na tvári. Po kúpeli budete šťastnejšia a krajšia! ;) Píling vám zaručí vyhladenú, jemnú a vyživenú pokožku vďaka obsahu medu, kakaového masla a marhuľového oleja. Takémuto sladkému pokušeniu odolávať ani nemusíte, je prospešné pre vaše telo aj zmysly :) A aby tých výhod nebolo primálo, po použití tohto pílingu sa už nemusíte krémovať. Stačí vhupnúť do županu a pokračovať v relaxovaní :)
  Kakaové maslo (2 PL) – samo o sebe má vôňu bielej čokolády, zabezpečí krásne hebkú pokožku
  Vanilkový marhuľový olej (5 PL)– stačí vložiť 1vanilkový struk do cca 100 ml marhuľového (alebo iného) oleja a počkať aspoň 2 týždne, kým sa uvoľní vanilková vôňa. Ak takýto olej nemáte vyrobený, pridajte vanilkový extrakt.
  Kakaový extrakt (voliteľné) (1ČL) – ak nemáte, nevadí, pridala som ho, aby bola vôňa ešte výraznejšia :)
  Kakao (nesladené – 3PL) – lebo kakaa nie je nikdy dosť ;)
  Med (1 PL) – váš život spraví sladší a navyše má hydratačné a antibakteriálne účinky
  Cukor (10 PL) – exfoliačný účinok, môžete použiť hnedý alebo biely (ja mám radšej jemnejší cukor)
  *PL = polievková lyžica, ČL = čajová lyžička
  Príprava je jednoduchá. Do hrnca s vodou vložte teplovzdornú nádobku s kakaovým maslom a vodu pomaly zohrievajte na miernom stupni. Chceme ho rozpustiť, netreba ho nadbytočne prehrievať. Kým je maslo rozpustené, pridajte (vanilkový) marhuľový olej a zamiešajte. Nechajte úplne vychladnúť. Pridajte kakao, cukor a kakaový extrakt, prípadne esenciálny olej podľa vášho výberu.
  Vmasírujte do vlhkej pokožky a opláchnite. Vďaka obsahu kakaového masla a marhuľového oleja už nie potrebné sa dodatočne krémovať (ale samozrejme vám nik nebráni ;) ) Po použití skontrolujte, či vaša vaňa(či sprchový kút), neostali mastné a šmykľavé – nechcete mať predsa na svedomí niektorého člena vašej rodiny :D
  /Odporúčam skladovať na suchom a chladnom mieste (takže nie v kúpeľni) a píling naberať vždy suchou rukou, alebo naberačkou (lyžicou) – ak sa do pílingu dostane voda, môže to spôsobiť skrátenie trvanlivosti./
  Tento píling stačí pekne zabaliť a môžete ho darovať ako handmade darček ;) Vychutnajte si sviatky, nepodliehajte stresu a nezabudnite sa rozmaznávať ;)
  Ako počas sviatkov najradšej relaxujete?